Vier gewapende rowers vas ná Jhb-skieteryTransitorooftog in Johannesburg (17 Maart 2018) Foto verskaf aan Maroela Media Drie veiligheidsbeamptes is beseer tydens ŉ transitorooftog en vier van die vermeende gewapende rowers is Saterdagmiddag deur lede van die Johannesburg-blitspatrollie in hegtenis geneem. Kapt. Kay Makhubela, woordvoerder van die polisie in Gauteng, het gesê die blitspatrollie het reageer op ŉ oproep van ŉ transitorooftog omstreeks 13:40 in Heidelbergweg. “Die beamptes het die verdagtes agternagesit toe hulle in ŉ wit Golf 7 Gti en ŉ wit Audi A5 gevlug het. ŉ Skietery het gevolg en die Golf is by Golden Walk-winkelsentrum gevind,” het Makhubela verduidelik. “Daar is beslag gelê op drie aanvalsgewere, twee AK47’s en een R5. Vier verdagtes is in hegtenis geneem.” Die Audi is later in Alberton gevind, tesame met twee AK47’s en een pistool. Albei voertuie is as gekaap aangemeld – die Golf 7 in Brohkhorstspruit en die Audi in Lyttelton. “Die Fidelity-geldwa is oopgeblaas en ŉ onbekende bedrag geld is gesteel. Die drie Fidelity-veiligheidswagte is geskiet en na Unie-hospitaal geneem vir verdere behandeling. Die ondersoek duur voort.”